Tallinna abilinnapea Jaanus Mutli sõnul on Tallinnas tuhandeid heitgaaside emissiooni poolest hübriididest keskkonnasõbralikumaid autosid ning just seetõttu lõpetatakse 2010. aastast autoomanike ebavõrdne kohtlemine ja tasuta saab parkida vaid elektriautoga.    Urmas Vaino tõstatas ajakirjas Auto Bild uut Seat Ibiza Ecomotiveit tutvustavas artiklis küsimuse, miks on selle auto ökoloogilised  rekordid (kütusekulu 3,8 liitrit sajale ja CO2 pääst 99 g/km) Tallinna linna silmis tühised.    Teisisõnu tundus talle ebaõiglane, et erinevalt hübriidautode omanikest peavad sellise auto omanikud Tallinna kesklinnas parkimise eest maksma.    Tarbija24.ee küsis Tallinna abilinnapea Jaanus Mutlilt, miks valitseb linnas selline ebaõiglane kord.    «Tegelikult see ei ole õige, selle pärast me 2010. aasta algusest hübriidide tasuta parkimise üldse ära kaotame,» ütles Mutli praegu  kehtiva parkimiskorra kohta, mille kohaselt saab Tallinna kesklinnas tasuta parkida hübriidmootoriga sõidukiga, mille CO2 emissioon on kuni 125 grammi kilomeetri kohta.    Mutli sõnul on lisaks uuele Seat Ibiza Ecomotiveile Tallinna linnas tuhandeid täiesti tavalisi autosid, mille CO2 emissioon on madalam kui linnas ringi sõitvatel Toyota Priustel ja Honda Civicutel.    «On tegelikult väga palju Volkswageni väikseid mudeleid, Citroeni väikseid mudeleid, mis tegelikult saastavad keskkonda  vähem kui hübriidautod,» märkis abilinnapea.    Just seetõttu tulekski Mutli sõnul selline ebavõrdne kohtlemine ära lõpetada. «Seda enam, et kui hübriidmootoriga auto eluiga ükskord otsa saab, siis selle auto utiliseerimine on oluliselt kallim ja keskkonnaohtlikum kui mistahes muul sõiduautol,» lisas ta.    Oluline peaks olema keskkonnasääst    Mutli nimetas hübriidautode keskkonnasõbralikkust mulliks, mille linn lõpetabki ära.    «Automüüjad, ei Toyota ega Honda  isegi ei varja seda, et nende põhiargument hübriidauto müügi puhul ei ole mitte keskonnasõbralikkus, vaid on tasuta Tallinna parkimine,» märkis abilinnapea.    «Minu meelest naeruväärne  pigem peaks olema sõiduauto ostjale number üks see, et ma hoolitsen nüüd keskkonna eest, mitte see, et ma saan tasuta parkida,» arvas Mutli.    Praegu anti hübriidauto tasuta parkimise osas Mutli selgitusel 2009. aasta lõpuni pikendust seetõttu, et inimestel, kes on tavalisest autost palju kallima  hinnaga hübriidauto juba soetanud, oleks natukenegi kindlust.    Küll aga kaotati juba eelmise aasta juuli algusest ära suurte hübriidide parkimine, mõistes, et nende puhul on keskkonnasääst täiesti olematu. Praeguse piirangu sisse jäävad Mutli sõnul vaid Priused ja Civicud.    Alates 1. jaanuarist 2010 saab aga Tallinna kesklinnas tasuta parkida vaid sõidukiga, mille CO2 emissioon on 0. «Põhimõtteliselt tähendab see elektriautosid, mõne aasta pärast ilmselt ka vesinikku  Ameerikas nad juba  ringi vuravad, kaugel see aeg on, kui nad meile jõuavad,» rääkis Mutli.    Jaanus Mutli märkis, et oluline on see, et inimesed mõtleks keskkonnasäästule just sellest aspektist, et hakkaks väiksemaid autosid ostma.    «Sellist pilti nagu Tallinnas, kus on sel hulgal maastureid ja suuri lukssedaane, teistes Euroopa riikides ei näe,» tõdes abilinnapea.    «Kui minna Pariisi, Rooma, Milanosse  ainult pisikesed autod, võtavad vähe parkimisruumi, on säästlikud ja inimesel pole mingit  kompleksi, et ta on Fiat 500ga ja tal ei olegi mingi Ferrarit,» tõi Mutli näite elutervest suhtumisest.    Marina Lohk, Tarbija24.ee    NB! Kliki ka nendele artiklitele: